2015. gada . septembrī Noteikumi Nr.

Rīgā (prot. Nr. .§)

**Valsts un Eiropas Savienības atbalsta piešķiršanas kārtība Eiropas Jūrlietu un zivsaimniecības fonda pasākumam „Sabiedrības virzītas vietējās attīstības stratēģiju īstenošana”**

Izdoti saskaņā ar Lauksaimniecības un

lauku attīstības likuma 5. panta ceturto daļu

**I. Vispārīgie jautājumi**

1. Noteikumi nosaka kārtību, kādā piešķir valsts un Eiropas Savienības atbalstu atklātu projektu iesniegumu konkursu veidā Eiropas Jūrlietu un zivsaimniecības fonda pasākumiem sabiedrības virzītas vietējās attīstības stratēģiju īstenošanai (turpmāk – pasākums) saskaņā ar:

1.1. Eiropas Parlamenta un Padomes 2014. gada 15. maija Regulu (ES) Nr. 508/2014 par Eiropas Jūrlietu un zivsaimniecības fondu (EJZF) un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (turpmāk – Regula Nr. 508/2014);

1.2. Eiropas Parlamenta un Padomes 2013. gada 17. decembra Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (turpmāk – Regula Nr. 1303/2013);

1.3. Komisijas 2014. gada 17. decembra Deleģēto Regulu (ES) Nr. 2015/288, ar ko Eiropas Parlamenta un Padomes Regulu (ES) Nr. 508/2014 par Eiropas Jūrlietu un zivsaimniecības fondu papildina attiecībā uz pieteikumu nepieņemamības laikposmu un tā sākuma un beigu dienu (turpmāk – Regula Nr. 2015/288);

1.4. Komisijas 2013. gada 18. decembra Regulu (EK) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (turpmāk – Komisijas Regula Nr. 1407/2013).

2. Pasākumu īsteno saskaņā ar normatīvajiem aktiem par valsts un Eiropas Savienības atbalsta piešķiršanas kārtību sabiedrības virzītas vietējās attīstības stratēģiju sagatavošanai un īstenošanai:

2.1. Rīcības programmas zivsaimniecības attīstībai 2014.–2020. gadam pasākuma „Sabiedrības virzītas vietējās attīstības stratēģiju īstenošana” sabiedrības virzītas vietējās attīstības stratēģiju (turpmāk – vietējās attīstības stratēģijas) īstenošanai noteiktajā teritorijā;

2.2. atbilstoši vietējo rīcības grupu sagatavotajām un sabiedrības virzītas vietējās attīstības stratēģiju vērtēšanas komitejas apstiprinātajām vietējās attīstības stratēģijām.

3. Šo noteikumu izpratnē:

3.1. inovatīvs projekts ir projekts, kuru īstenojot tiek radīti jauni vai uzlaboti produkti, procesi vai metodes un kurš atbilst vietējā attīstības stratēģijā noteiktajam par inovatīvo risinājumu identificēšanu un to noteikšanas atbilstības kritērijiem;

3.2. sabiedriskā labuma projekts ir projekts, kurā plānotajam mērķim nav komerciāla rakstura, kurš nav kvalificējams kā valsts atbalsts un par kura rezultātu netiek prasīta samaksa. Šo noteikumu izpratnē sabiedriskā labuma projekts saskaņā ar Regulas Nr. 508/2014 95. panta 3. punkta „a” apakšpunkta „i” apakšpunktu ietver kopīgas intereses;

3.3. kopprojekts ir projekts, kurā plānoto investīciju izmanto kopīgai lietošanai un kuru iesniedz:

3.3.1. biedrība, kas vismaz gadu pirms projekta iesnieguma iesniegšanas reģistrēta saskaņā ar Biedrību un nodibinājumu likumu, ja vismaz trīs tās biedru komercdarbības joma pārsvarā ir zvejniecība, akvakultūra vai zivju, vēžveidīgo un mīkstmiešu pārstrāde un konservēšana, un kas šo noteikumu izpratnē ir kolektīvs atbalsta saņēmējs saskaņā ar Regulas Nr. 508/2014 95. panta 3. punkta „a” apakšpunkta „ii” apakšpunktu;

3.3.2. vietējā pašvaldība zivsaimniecības vajadzībām uzņēmējdarbības infrastruktūras izveidei vismaz divām juridiskām personām, kas veic saimniecisku darbību zvejniecībā, akvakultūrā vai zivju, vēžveidīgo un mīkstmiešu pārstrādē un konservēšanā un kas šo noteikumu izpratnē ir kolektīvs atbalsta saņēmējs saskaņā ar Regulas Nr. 508/2014 95. panta 3. punkta „a” apakšpunkta „ii” apakšpunktu;

3.4. radīta darbavieta ir darbavieta ar darba līgumu vismaz uz gadu ar darbiniekam noteiktu normālo darba laiku vai pašnodarbinātas personas saimnieciskās darbības uzsākšana, vai vairākas darbavietas sezonas rakstura darbu veikšanai, kurās kopā nostrādāto stundu skaits kalendārajā gadā atbilst normālam darba laikam, un par to tiek veiktas valsts sociālās apdrošināšanas obligātās iemaksas.

4. Pasākuma mērķis ir saskaņā ar Regulas Nr. 508/2014 6. panta 4. punktu.

palielināt nodarbinātību un teritoriālo kohēziju, īstenojot šādu konkrētu mērķi: ekonomiskās izaugsmes, sociālās iekļaušanas un darbvietu radīšanas veicināšana un sniedzot atbalstu nodarbināmībai un darbaspēka mobilitātei piekrastes un iekšzemes kopienās, kas atkarīgas no zvejas un akvakultūras, tostarp darbību dažādošana zivsaimniecības nozarē un citās jūras ekonomikas nozarēs.

5. Atbalsta pretendenta (turpmāk – pretendents) pieteikšanās un atbalsta saņemšanas nosacījumus, projektu iesniegumu vērtēšanas un atlases kārtību, lēmuma pieņemšanu, projekta īstenošanas nosacījumus, pārskatu izvērtēšanas un lēmuma pieņemšanas kārtību, publiskā finansējuma pieprasīšanas un maksājumu kārtību, projektu uzraudzību un sankcijas nosaka arī normatīvie akti par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gadam plānošanas periodā, ciktāl tie nav pretrunā ar šiem noteikumiem.

**II. Atbalsta saņemšanas nosacījumi**

6. Pasākumā atbilstoši vietējā teritorijas attīstības stratēģijā noteiktajam atbalstu sniedz šādām aktivitātēm:

6.1. pievienotās vērtības veidošanai un inovācijas veicināšanai visos zvejas un akvakultūras produktu piegādes ķēdes posmos;

6.2. darbību dažādošanai zivsaimniecības nozarē un citās jūras ekonomikas nozarēs;

6.3. vides resursu vairošanai vai izmantošanai, kā arī klimata pārmaiņu mazināšanai;

6.4. zvejas vai jūras kultūras mantojuma izmantošanas veicināšanai.

7. Pretendents ir:

7.1. šo noteikumu 6.1. un 6.2. apakšpunktā minētajā aktivitātē – juridiska vai fiziska persona, bet vietējā pašvaldība – tikai šo noteikumu 3.3.2. apakšpunktā minētajam kopprojektam;

7.2. šo noteikumu 6.3. un 6.4. apakšpunktā minētajā aktivitātē – juridiska persona (tajā skaitā vietējā pašvaldība).

8. Aktivitātes, kurām atbalsts paredzēts citus Eiropas Jūrlietu un zivsaimniecības fonda pasākumus regulējošajos normatīvajos aktos, šajā pasākumā neatbalsta, izņemot aktivitātes saskaņā ar normatīvajiem aktiem par valsts un Eiropas Savienības atbalsta piešķiršanas kārtību pasākumā “Pievienotā vērtība, produktu kvalitāte un nevēlamu nozveju izmantošana” un normatīvajiem aktiem par valsts un Eiropas Savienības atbalsta piešķiršanas kārtību pasākumā „Zvejas un akvakultūras produktu apstrāde”.

9. Publiskā finansējuma saņemšanas nosacījumi:

9.1. projekts atbilst vietējās attīstības stratēģijai;

9.2. projektu īsteno vietējās attīstības stratēģijas īstenošanas teritorijā. Ja projektā paredzēts iegādāties šo noteikumu 26.10. apakšpunktā minēto mobilo tehniku, pretendents ir reģistrēts vai tā deklarētā dzīvesvieta (ja pretendents ir fiziska persona, kas veic vai plāno uzsākt saimniecisku darbību kā pašnodarbināta persona) atrodas vietējās attīstības stratēģijas īstenošanas teritorijā. Projekta uzraudzības laikā iegādāto mobilo tehniku var izmantot arī ārpus vietējās attīstības stratēģijas īstenošanas teritorijas;

9.3. pretendents, īstenojot projektu, sasniedz šo noteikumu 4. punktā minēto mērķi;

9.4. pretendents neaizvieto esošos pamatlīdzekļus (neattiecas uz šo noteikumu 3.2. apakšpunktā minētajiem projektiem);

9.5. ja uz atbalstu pretendē komersants, zemnieku vai zvejnieku saimniecība vai fiziska persona, lai attīstītu saimniecisko darbību, pretendents projekta iesniegumā apliecina savu ekonomisko dzīvotspēju. Ekonomiskās dzīvotspējas rādītājs ir pozitīva naudas plūsma projekta iesnieguma iesniegšanas gadā, visos projekta īstenošanas gados un gadā pēc projekta īstenošanas. Naudas plūsmas pārskatā naudas atlikums katra gada beigās ir pozitīvs. Projekta iesniegumam pievienotais naudas plūsmas pārskats, ražošanas apjoms un izmaksas projekta iesnieguma iesniegšanas gadā, visos īstenošanas gados un gadā pēc projekta īstenošanas apliecina iespēju īstenot projektu un sasniegt projekta mērķi. Pretendents, kas plāno veikt saimniecisku darbību, papildus apliecina savu ekonomisko dzīvotspēju, plānoto ražošanas apjomu un izmaksu aprēķinu par diviem gadiem pēc projekta īstenošanas;

9.6. pēc projekta īstenošanas ir sasniegts vismaz viens no šādiem rādītājiem vai mērķiem:

9.6.1. ja uz atbalstu pretendē šo noteikumu 6.1. vai 6.2. apakšpunktā minētajā aktivitātē (izņemot vietējā pašvaldība vai pretendents, kas veido jaunu uzņēmumu, kura pirmais pārskata vai taksācijas gads vēl nav beidzies), pretendents:

9.6.1.1. rada vismaz vienu jaunu darbavietu;

9.6.1.2. vismaz par 10 procentiem salīdzinājumā ar pēdējo noslēgto gadu pirms projekta iesniegšanas palielina saražotās produkcijas apjomu vai gada neto apgrozījumu;

9.6.1.3. palielina gada neto apgrozījumu vismaz par 30 procentiem no ieguldīto investīciju apmēra;

9.6.2. ja uz atbalstu pretendē šo noteikumu 6.1. vai 6.2. apakšpunktā minētajā aktivitātē, pretendents, kas veido jaunu uzņēmumu, kura pirmais pārskata vai taksācijas gads vēl nav beidzies:

9.6.2.1. rada vismaz vienu jaunu darbavietu;

9.6.2.2. sasniedz gada neto apgrozījumu vismaz 30 procentu apmērā no ieguldīto investīciju apjoma;

9.6.3. ja uz atbalstu pretendē vietējā pašvaldība šo noteikumu 6.1. vai 6.2. apakšpunktā minētajā aktivitātē, šo noteikumu 3.3.2. apakšpunktā minētie kopprojekta dalībnieki (izņemot vietējā pašvaldība) katrs atsevišķi:

9.6.3.1. rada vismaz vienu jaunu darbavietu;

9.6.3.2. vismaz par 10 procentiem salīdzinājumā ar pēdējo noslēgto gadu pirms projekta iesniegšanas palielina saražotās produkcijas apjomu vai gada neto apgrozījumu;

9.6.3.3. palielina gada neto apgrozījumu vismaz par 30 procentiem no ieguldīto investīciju apmēra;

9.6.4. ja uz atbalstu pretendē šo noteikumu 6.3. apakšpunktā minētajā aktivitātē, pretendents:

9.6.4.1. mazina ietekmi uz vidi;

9.6.4.2. mazina ietekmi uz klimata pārmaiņām;

9.6.4.3. uzlabo vides resursu vairošanu vai izmantošanu;

9.6.5. ja uz atbalstu pretendē šo noteikumu 6.4. apakšpunktā minētajā aktivitātē, pretendents:

9.6.5.1. veicina kultūras mantojuma saglabāšanu;

9.6.5.2. veicina kultūras pieejamību;

9.7. pēc projekta īstenošanas pretendents sasniedz rādītājus, kas noteikti saskaņā ar vietējās attīstības stratēģiju un atbilst projekta mērķim.

10. Ja pretendents ir biedrība, šo noteikumu 9.6.1.2. un 9.6.1.3. apakšpunktā minēto rādītāju palielinājumu rēķina vidēji uz visiem biedrības biedriem.

11. Ja uz atbalstu pretendē fiziskā persona, kas uzsāk saimniecisko darbību un iegūst pašnodarbinātas personas statusu, tā sasniedz abus šo noteikumu 9.6.2.1. un 9.6.2.2. apakšpunktā minētos rādītājus.

12. Šo noteikumu 9.6. apakšpunktā minēto rādītāju plānoto lielāko vērtību un 9.7. apakšpunktā minētos rādītājus pretendents sasniedz ne vēlāk kā trešajā noslēgtajā gadā pēc projekta īstenošanas un to nepazemina visā turpmākajā uzraudzības periodā.

13. Par pamatlīdzekļu aizvietošanu neuzskata:

13.1. jaunbūvi, būves pārbūvi, būves ierīkošanu, būves novietošanu un būves atjaunošanu;

13.2. tāda pamatlīdzekļa iegādi projektā, kura jauda, ražība vai celtspēja ir vismaz par 25 procentiem lielāka nekā pretendenta esošā pamatlīdzekļa ražošanas jauda, ražība vai celtspēja;

13.3. tāda pamatlīdzekļa iegādi projektā, kurš būtiski maina ražošanas vai tehnoloģiju raksturu;

13.4. papildus iegādi tādiem pamatlīdzekļiem, kas ir vecāki par 10 gadiem. Papildinot esošos pamatlīdzekļus, kas jaunāki par 10 gadiem, tie jāsaglabā vismaz piecus gadus no projekta iesniegšanas vai līdz pamatlīdzekļa nolietojuma 10 gadiem.

**II. Publiskā finansējuma veids un apmērs**

14. Atbalsta intensitāte no projekta attiecināmajām izmaksām ir līdz 50 procentiem, izņemot:

14.1. līdz 70 procentiem – inovatīvam projektam, ko paredzēts īstenot šo noteikumu 6.1. un 6.2. apakšpunktā minētajā aktivitātē;

14.2. līdz 80 procentiem – projektam, kas ir saistīts ar piekrastes zvejniecību saskaņā ar Regulas Nr. 508/2014 95. panta 4. punktu un I pielikumu;

14.3. līdz 30 procentiem – komersantam, kas nav sīkais (mikro), mazais vai vidējais uzņēmums;

14.4. līdz 90 procentiem – sabiedriskā labuma projektam, ko paredzēts īstenot šo noteikumu 6.3. un 6.4.apakšpunktā minētajā aktivitātē;

14.5. līdz 80 procentiem – kopprojektam, ko paredzēts īstenot šo noteikumu 6.1. un 6.2. apakšpunktā minētajā aktivitātē.

15. Uzņēmumu atbilstību sīkajiem, mazajiem un vidējiem uzņēmumiem Lauku atbalsta dienests nosaka saskaņā ar Regulas Nr. 1303/2013 2. panta 28. punktu.

16. Pasākumā atbalstu nepiešķir saistībā ar zvejas un akvakultūras produktu apstrādi pretendentam, kas saskaņā ar šo noteikumu 15. punktu nav sīkais (mikro), mazais vai vidējais uzņēmums.

17. Pasākumā viena atbalstāmā projekta maksimālā attiecināmo izmaksu summa ir:

17.1. līdz 100 000 *euro*, ja ieguldījumi būvniecībā uzņēmējdarbības infrastruktūras izveidei ir vismaz 70 procentu apmērā no projekta attiecināmo izmaksu summas;

17.2. līdz 400 000 *euro* sabiedriskā labuma projektiem, ja pretendents ir vietējā pašvaldība*;*

17.3. līdz 50 000 *euro* pārējiem projektiem.

18. Vietējā rīcības grupa vietējās attīstības stratēģijā var samazināt atbalsta apmēru un intensitāti.

19. Pasākumā atbalstu, kas nav saistīts ar zvejniecību, akvakultūru vai zivju, vēžveidīgo un mīkstmiešu pārstrādi un konservēšanu, vai atbalstu projektam, kas nav sabiedriskā labuma projekts, sniedz saskaņā ar Komisijas Regulu Nr. 1407/2013.

20. Ja atbalsts tiek sniegts saskaņā ar šo noteikumu 19. punktu:

20.1. piešķirtais atbalsts pēdējo trīs fiskālo gadu laikā nepārsniedz Komisijas Regulas Nr. 1407/2013 3. panta 2. punktā noteikto maksimālo apmēru viena vienota uzņēmuma līmenī atbilstoši Komisijas regulas Nr. 1407/2013 2. panta 2. punktā noteiktajai viena vienota uzņēmuma definīcijai;

20.2. atbalstu nepiešķir saimnieciskās darbības nozarēs un darbībām, kas minētas Komisijas Regulas Nr. 1407/2013 1. panta 1. punktā;

20.3. ievērojot Regulas Nr. 1407/2013 5. panta 1. un 2. punktu, de minimis atbalstu drīkst kumulēt ar citu de minimis atbalstu līdz Regulas Nr. 1407/2013 3. panta 2. punktā vai citās de minimis atbalsta regulās noteiktajiem attiecīgajiem robežlielumiem un drīkst kumulēt ar citu valsts atbalstu attiecībā uz vienām un tām pašām attiecināmajām izmaksām vai citu valsts atbalstu tam pašam riska finansējuma pasākumam, ja šo kumulāciju rezultātā netiek pārsniegta attiecīgā maksimālā atbalsta intensitāte vai atbalsta summa, kāda noteikta citā valsts atbalsta programmā vai Eiropas Komisijas lēmumā;

20.4. ja pretendents darbojas arī nozarēs, kas minētas Komisijas Regulas Nr. 1407/2013 1. panta 1. punkta “a”, “b” vai “c” apakšpunktā, tas nodrošina šo nozaru darbību vai izmaksu nodalīšanu saskaņā ar Komisijas Regulas Nr. 1407/2013 1. panta 2. punktā noteikto;

20.5. pretendents informāciju par sniegto *de minimis* atbalstu glabā 10 fiskālos gadus, sākot no dienas, kurā saskaņā ar šo pasākumu piešķirts pēdējais atbalsts;

20.6. saskaņā ar Komisijas Regulu Nr. 1407/2013 atbalstu piešķir līdz 2021. gada 30. jūnijam;

20.7. atbalstu nepiešķir, ja pretendentam ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tam uzsākta bankrota procedūra, piemērota sanācija vai mierizlīgums, vai tā saimnieciskā darbība ir izbeigta, vai tas atbilst savas valsts tiesību aktos noteiktiem kritērijiem, lai tam pēc kreditoru pieprasījuma piemērotu maksātnespējas procedūru.

**III. Attiecināmās un neattiecināmās izmaksas**

21. Pasākumā ir noteiktas šādas attiecināmās izmaksas:

21.1. jaunu pamatlīdzekļu un programmu nodrošinājuma iegāde un uzstādīšana;

21.2. jaunas būvniecības, būves pārbūves, būves ierīkošanas (būvdarbi inženierbūves montāžai, ieguldīšanai vai novietošanai pamatnē vai būvē), būves novietošanas (būvdarbi iepriekš izgatavotas būves salikšanai no gataviem elementiem paredzētajā novietnē, neizbūvējot pamatus vai pamatni dziļāk par 30 centimetriem) un būves atjaunošanas izmaksas (tajā skaitā pielāgošanai atjaunojamo energoresursu izmantošanai vai energoefektivitātes uzlabošanai), pamatojoties uz līgumiem ar trešajām personām, kas ir atbildīgas par darbu izpildi;

21.3. jaunu būvmateriālu iegādes izmaksas, pamatojoties uz būvprojektu ar būvatļaujā izdarītu atzīmi par projektēšanas nosacījumu izpildi vai pretendenta sastādītu tāmi, ja būvvalde pretendentam izsniegusi paskaidrojuma rakstu vai apliecinājuma karti;

21.4. teritorijas labiekārtošanas, piemēram, asfaltēšanas vai cita klājuma ieklāšanas, žoga izbūves, zāliena, ilggadīgo stādījumu un ārējā apgaismojuma ierīkošanas, izmaksas;

21.5. ja pretendents ir biedrība un paredzēts īstenot kopprojektu – mārketinga izmaksas vietējai produkcijai:

21.5.1. reklamēšanās izdevumi vietējās rīcības grupas teritorijā;

21.5.2. internetveikala izveides izdevumi;

21.6. vispārējās izmaksas, tajā skaitā arhitektu, inženieru un konsultantu honorāri, ekspertīzes, būvuzraudzības un autoruzraudzības pakalpojumu, juridisko pakalpojumu, tehniski ekonomisko pamatojumu, nomas līguma reģistrācijas zemesgrāmatā, kā arī patentu un licenču saņemšanas izmaksas un energoefektivitātes audita sagatavošanas izmaksas, kas ir tieši saistītas ar projekta sagatavošanu vai īstenošanu un nepārsniedz septiņus procentus no pārējo šo noteikumu 21. punktā minēto attiecināmo izmaksu kopsummas, tajā skaitā:

21.6.1. divus procentus no šo noteikumu 21.1., 21.4. un 21.5. apakšpunktā minētajām izmaksām;

21.6.2. septiņus procentus no šo noteikumu 21.2. un 21.3. apakšpunktā minētajām izmaksām.

22. Attiecināms ir pievienotās vērtības nodoklis, ja to nav tiesību atskaitīt no valsts budžetā maksājamās nodokļa summas kā priekšnodokli normatīvajos aktos par pievienotās vērtības nodokli noteiktajā kārtībā.

23. Šo noteikumu izpratnē ar būves atjaunošanu saistītās izmaksas ir attiecināmas, ja ražošanas vajadzībām tiek veikti būves tehniskie vai funkcionālie uzlabojumi ēku energoefektivitātes uzlabošanai, telpu pārveidošanai vai pielāgošanai, nemainot būves apjomu vai nesošo elementu nestspēju. Pēc projekta īstenošanas būves atjaunošanas izmaksas iekļauj pamatlīdzekļa vērtībā (kapitalizē).

24. Attiecināmas ir tikai tās būvprojekta tāmes pozīciju un būvmateriālu izmaksas, kas ir tieši saistītas ar konkrētā projekta mērķa sasniegšanu.

25. Ja pretendents neparedz publisko finansējumu iekārtu uzstādīšanai, tas publisko finansējumu par minētajām iekārtām saņem tikai pēc to nodošanas ekspluatācijā un apliecinošu dokumentu iesniegšanas Lauku atbalsta dienestā.

26. Pasākumā ir šādas neattiecināmās izmaksas:

26.1. procentu maksājumi, maksa par naudas pārskaitījumiem, valūtas maiņas komisijas maksājumi un valūtas kursa svārstību dēļ radušies zaudējumi;

26.2. naudas sodi, līgumsodi un tiesas prāvu izmaksas;

26.3. tādu apakšlīgumu slēgšana, kuri mākslīgi un nepamatoti palielina projekta izmaksas un kuros samaksa ir noteikta procentos no kopējām projekta izmaksām;

26.4. izmaksas, kas saistītas ar jebkuru piegādi, pakalpojumu vai darbu, par kuru nav veikta atbilstoša iepirkuma procedūra saskaņā ar normatīvajiem aktiem par iepirkuma procedūras piemērošanu;

26.5. esošo būvju, iegādāto pamatlīdzekļu un programmu nodrošinājuma uzturēšanas izmaksas;

26.6. īpašuma vai kapitāldaļu iegāde;

26.7. tehniskās apkopes, rezerves daļu un ekspluatācijas izdevumi;

26.8. atlīdzība personālam;

26.9. nodokļi un nodevas, izņemot šo noteikumu 22. punktā minētajā gadījumā;

26.10. izdevumi par laivu un kuģu (ja laivas un kuģi aprīkoti ar dzinēju), kā arī lauksaimniecības tehnikas, mopēdu, motociklu, triciklu, kvadriciklu, autobusu, vieglo automobiļu un kravas automobiļu iegādi, izņemot par vispārējas nozīmes transportlīdzekļiem, kuri pielāgoti specifiskiem darbiem un kuriem ir uzstādītas specifisko funkciju veikšanai paredzētās iekārtas, un kuri ir mobila pakalpojuma sniegšanas vieta vai paredzēti zvejas un akvakultūras produkcijas tirdzniecībai vai pārvadāšanai;

26.11. jebkuru darbību īstenošanai ārvalstīs;

26.12. izmaksas, kas radušās pirms projekta iesnieguma iesniegšanas, izņemot šo noteikumu 21.6. apakšpunktā minētās izmaksas;

26.13. pašvaldības ceļu būvniecība un pārbūve;

26.14. citas izmaksas, kas nav attiecināmas saskaņā ar Regulu Nr. 508/2014, tajā skaitā Regulas Nr. 508/2014 11. pantā minēto darbību izmaksas.

27. Izmaksas, kas pēc Lauku atbalsta dienesta novērtējuma pārsniedz vidējās izmaksas, kā arī aktivitāšu īstenošanas un mērķu sasniegšanas laika grafika noteiktajā termiņā nepabeigto darbu izmaksas uzskata par neattiecināmajām izmaksām.

28. Pasākumā atbalstu uz konkrētu laikposmu nepiešķir pretendentam, kam ir pārkāpumi saskaņā ar Regulas Nr. 508/2014 10. pantu un Regulu Nr. 2015/288.

**IV. Pieteikšanās kārtība, un iesniedzamie dokumenti**

29. Projektu iesniegumu pieņemšana notiek kārtās un ilgst vismaz 30 kalendārās dienas pēc iesniegumu pieņemšanas uzsākšanas.

30. Vietējā rīcības grupa ne vēlāk kā mēnesi, pirms tiek uzsākta projektu iesniegumu pieņemšana, ar Lauku atbalsta dienestu saskaņo šādu informāciju, ko Lauku atbalsta dienests ievieto savā tīmekļa vietnē:

30.1. termiņu, kad notiks projektu iesniegumu pieņemšana, un projektu īstenošanas termiņu;

30.2. attiecīgajai kārtai un vietējās attīstības stratēģijas mērķim un attiecīgajai rīcības plānā iekļautajai rīcībai piešķirto atbalsta apmēru, rīcības aprakstu un atbilstošo šo noteikumu 6. punktā minētās aktivitātes nosaukumu;

30.3. projektu vērtēšanas kritērijus un to izvērtēšanai nepieciešamo informāciju, kas jāsniedz projekta iesniegumā sadaļā “Papildu informācija, kas sniedzama saskaņā ar vietējās attīstības stratēģiju”, un minimālo punktu skaitu, kas iegūstams, lai par projektu sniegtu pozitīvu atzinumu, – par katru vietējās attīstības stratēģijas rīcības plānā iekļauto rīcību, kurā notiek projektu iesniegumu pieņemšana;

30.4. vietējās rīcības grupas nosaukumu un adresi, kurā var iepazīties ar vietējās attīstības stratēģiju un iesniegt projektu iesniegumus papīra formā, kā arī kontaktinformāciju (kontaktpersonas vārdu un uzvārdu, tālruņa numuru, elektroniskā pasta adresi).

31. Vietējā rīcības grupa pēc saskaņošanas ar Lauku atbalsta dienestu laikrakstā, kas pieejams vietējās attīstības stratēģijas īstenošanas teritorijā, ievieto informāciju par projektu iesniegumu pieņemšanu atbilstoši vietējās attīstības stratēģijai, norādot attiecīgajai kārtai un vietējās attīstības stratēģijas mērķim un rīcības plānā iekļautajai rīcībai piešķirto atbalsta apmēru un šo noteikumu 30.1. un 30.4. apakšpunktā minēto informāciju, kā arī atsauci uz Lauku atbalsta dienesta tīmekļa vietni un norādi par Lauku atbalsta dienesta Elektroniskās pieteikšanās sistēmu un Lauku atbalsta dienesta elektroniskā pasta adresi, kurā projekta iesniegumu var iesniegt elektroniska dokumenta veidā saskaņā ar Elektronisko dokumentu likumu.

32. Ja attiecīgā kārta ilgst vairāk par 30 kalendāra dienām, no dienas, kad iesniegto projektu īstenošanai pieteiktais publiskais finansējums sasniedz 80 procentu no konkrētajā kārtā pieejamā finansējuma, Lauku atbalsta dienests un vietējā rīcības grupa savā tīmekļa vietnē ievieto paziņojumu par iesniegumu iesniegšanas beigu termiņu un turpina pieņemt projektu iesniegumus vēl vismaz 30 kalendāra dienas, tos apkopojot un sarindojot atbilstoši vietējās attīstības stratēģijas konkrētai rīcībai noteiktiem projektu vērtēšanas kritērijiem.

33. Lai pieteiktos atbalsta saņemšanai šo noteikumu 6. punktā minēto aktivitāšu īstenošanai, atbalsta pretendents saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā vietējā rīcības grupā vai Lauku atbalsta dienestā iesniedz šādus dokumentus:

33.1. projekta iesniegumu (1. pielikums) divos eksemplāros papīra formā un tā elektronisko kopiju ārējā datu nesējā, ja to neiesniedz Lauku atbalsta dienesta Elektroniskās pieteikšanās sistēmā vai elektroniska dokumenta veidā saskaņā ar Elektronisko dokumentu likumu. Vietējā rīcības grupa vienu projekta iesnieguma papīra eksemplāru kopā ar apliecinājumu par projekta reģistrēšanu atdod pretendentam;

33.2. ja nekustamo īpašumu, kurā paredzēts īstenot projektu un uzstādīt stacionāros pamatlīdzekļus, atbalsta pretendents nomā vai patapina, – nomas vai patapinājuma līguma kopiju (nomas vai patapinājuma līgums noslēgts vismaz uz septiņiem gadiem no projekta iesnieguma iesniegšanas dienas). Ja paredzēta jauna būvniecība, būves pārbūve, būves novietošana, būves ierīkošana vai būves atjaunošana un nekustamo īpašumu, kurā paredzēts īstenot projektu, atbalsta pretendents nomā, atbalsta pretendents kopā ar projekta iesniegumu vai pirms projekta īstenošanas uzsākšanas iesniedz zemesgrāmatā reģistrētu ilgtermiņa nomas līgumu, kurā minētais nomas termiņš nav īsāks par deviņiem gadiem no projekta iesnieguma iesniegšanas dienas. Ja paredzēta atsevišķu labiekārtojuma elementu, stacionāro reklāmas vai informācijas stendu uzstādīšana, vai tādu pamatlīdzekļu iegāde, kuri nav stacionāri novietojami, ja vien projektā plānotās aktivitātes neīsteno noteiktā telpā, atbalsta pretendents nomas līguma vietā iesniedz saskaņojumu ar nekustamā īpašuma īpašnieku par atsevišķu labiekārtojuma elementu, stacionāro reklāmas vai informācijas stendu uzstādīšanu vai pamatlīdzekļu novietošanu vai uzglabāšanu (saskaņojums ar nekustamā īpašuma īpašnieku noslēgts vismaz uz septiņiem gadiem no projekta iesnieguma iesniegšanas dienas);

33.3. iepirkuma procedūru apliecinošus dokumentus – iepirkuma priekšmeta tehnisko specifikāciju un visus piegādātāju iesniegtos piedāvājumus – saskaņā ar normatīvajiem aktiem par iepirkuma procedūras piemērošanu;

33.4. par jaunas būvniecības, būves atjaunošanas, būves ierīkošanas, būves novietošanas un būves pārbūves projektiem atbilstoši plānotajai būvniecības iecerei un būvju grupai papildus iesniedz šādus dokumentus:

33.4.1. būvatļaujas kopiju vai paskaidrojuma raksta vai apliecinājuma kartes kopiju ar būvvaldes atzīmi par būvniecības ieceres akceptu;

33.4.2. būvprojektu, ja atbilstoši plānotajai būvniecības iecerei būvvalde pretendentam izsniegusi būvatļauju un izdarījusi tajā atzīmi par projektēšanas nosacījumu izpildi;

33.4.3. papildinātu būvatļaujas kopiju ar būvvaldes atzīmi par būvdarbu uzsākšanas nosacījumu izpildi – kopā ar projekta iesniegumu vai deviņu mēnešu laikā pēc lēmuma par projekta iesnieguma apstiprināšanu spēkā stāšanās;

33.4.4. sagatavotu būvniecības izmaksu tāmi, ja atbilstoši plānotajai būvniecības iecerei būvvalde pretendentam ir izsniegusi paskaidrojuma rakstu vai apliecinājuma karti;

33.4.5. iegādājoties būvmateriālus (ja būvvalde atbilstoši plānotajai būvniecības iecerei nav izsniegusi paskaidrojuma rakstu vai apliecinājuma karti), – būvprojektu vai tā kopiju un būvatļauju ar būvvaldes atzīmi par projektēšanas nosacījumu izpildi;

33.5. ja uz pretendentu attiecas šo noteikumu 19. punktā minētais nosacījums, – uzskaites veidlapu par saņemto *de minimis* atbalstu saskaņā ar normatīvajiem aktiem par *de minimis* atbalsta uzskaites un piešķiršanas kārtību un uzskaites veidlapas paraugiem;

33.6. ja uz atbalstu pretendē zemnieku vai zvejnieku saimniecība, komersants vai fiziska persona, – deklarāciju par komercsabiedrības atbilstību mazajai (sīkajai) vai vidējai komercsabiedrībai atbilstoši normatīvajiem aktiem par kārtību, kādā komercsabiedrības deklarē savu atbilstību mazās (sīkās) un vidējās komercsabiedrības statusam;

33.7. ja uz atbalstu šo noteikumu 6.1. vai 6.2. aktivitātē pretendē biedrība, – biedru sarakstu;

33.8. ja tiek īstenots kopprojekts šo noteikumu 3.3.2. apakšpunktā minētajā gadījumā – līgumu starp kopprojekta dalībniekiem, kurš:

33.8.1. apliecina pretendenta tiesības pārstāvēt kopprojektā iesaistītās personas iesniegt projekta iesniegumu, īstenot projektu un saņemt atbalstu;

33.8.2. nosaka, ka kopprojekta dalībnieki piecus gadus pēc pēdējā maksājuma atbalsta saņēmējam ievēros prasības normatīvajos aktos par valsts un Eiropas Savienības atbalsta piešķiršanu lauku un zivsaimniecības attīstībai, kā arī saistības, ko tie uzņēmušies uzraudzības periodā;

33.9. Valsts vides dienesta reģionālās vides pārvaldes izsniegtu izziņu par to, kura piesārņojoša darbība tiks veikta, īstenojot projektu, un kuru atļauju – A vai B kategorijas piesārņojošas darbības atļauju vai C kategorijas piesārņojošas darbības apliecinājumu – pretendentam ir nepieciešams saņemt (ja šī prasība attiecas uz pretendentu saskaņā ar normatīvajiem aktiem par piesārņojošo darbību veikšanu).

34. Ja pretendents nekustamo īpašumu, kurā paredzēts īstenot projektu, saskaņā ar šo noteikumu 33.2. apakšpunktu nenomā vai nepatapina vai par to neiesniedz saskaņojumu ar nekustamā īpašuma īpašnieku, tad nekustamais īpašums ir pretendenta īpašumā, un to apliecina ieraksts zemesgrāmatā. Ja pretendents ir vietējā pašvaldība un nekustamo īpašumu, kurā paredzēts īstenot projektu, tā saskaņā ar šo noteikumu 33.2. apakšpunktu nenomā vai nepatapina vai par to neiesniedz saskaņojumu ar nekustamā īpašuma īpašnieku, tad nekustamais īpašums ir vietējās pašvaldības īpašumā, un to apliecina ieraksts zemesgrāmatā, vai nekustamais īpašums ir vietējās pašvaldības valdījumā.

35. Pretendējot uz finansējumu jaunai būvniecībai, būves atjaunošanai, būves ierīkošanai, būves novietošanai un būves pārbūvei, būvmateriālu vai stacionāro iekārtu un to aprīkojuma iegādei, kurš norādīts būvprojektā vai tehnoloģiskajā daļā, šo noteikumu 33.4. apakšpunktā minētos būvniecības dokumentus (izņemot šo noteikumu 33.4.3.apakšpunktā minēto dokumentu), kā arī iepirkuma dokumentus, kas saistīti ar būvniecības izmaksām, iesniedz kopā ar projekta iesniegumu vai sešu mēnešu laikā pēc Lauku atbalsta dienesta lēmuma par projekta iesnieguma apstiprināšanu spēkā stāšanās, bet ne vēlāk kā piecu darbdienu laikā pēc iepirkuma procedūras pabeigšanas.

36. Ja pretendents atbalsta saņemšanai izmanto rēķinu priekšapmaksu atbilstoši normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020. gada plānošanas periodā, tas šo noteikumu 33.4. apakšpunktā minētos dokumentus (izņemot šo noteikumu 33.4.3.apakšpunktā minēto dokumentu), kā arī iepirkuma dokumentus, kas saistīti ar būvniecības izmaksām, Lauku atbalsta dienestā iesniedz kopā ar rēķinu priekšapmaksas pieprasījumu.

37. Ja atbalsta pretendents ir biedrība vai nodibinājums, tas papildus šo noteikumu 33. punktā minētajiem dokumentiem iesniedz valdes apstiprinātu lēmumu par projekta īstenošanu un visām no tā izrietošajām saistībām, norādot projekta kopējās izmaksas un finansēšanas avotus.

38. Ja atbalsta pretendents ir vietējā pašvaldība, tas papildus šo noteikumu 33. punktā minētajiem dokumentiem iesniedz vietējās pašvaldības lēmumu par piedalīšanos projektā un projekta īstenošanai nepieciešamā finansējuma apmēru.

**V. Projektu vērtēšana un lēmuma pieņemšana**

39. Vietējā rīcības grupa mēneša laikā pēc projektu iesniegumu iesniegšanas termiņa beigām, vai, ja attiecīgā kārta ilgst vairāk par 30 kalendāra dienām, mēneša laikā pēc katra kārtas mēneša noslēgšanās:

39.1. izvērtē projekta atbilstību vietējās attīstības stratēģijai atbilstoši:

39.1.1. vietējās attīstības stratēģijas rīcības plānā iekļautajai attiecīgajai rīcībai. Ja projekts neatbilst vietējās attīstības stratēģijas rīcības plānā iekļautajai attiecīgajai rīcībai, to neturpina vērtēt;

39.1.2. vietējās attīstības stratēģijā noteiktajiem projektu vērtēšanas kritērijiem. Projektam piešķir noteiktu punktu skaitu atbilstoši katram vērtēšanas kritērijam, kas nosaka projekta atbilstību vietējās attīstības stratēģijai. Projektu vērtēšanas kritērijiem ir noteikts minimālais punktu skaits, kas projektam ir jāiegūst, lai tas būtu atbilstošs vietējās attīstības stratēģijai, un minimālais punktu skaits ir samērīgs pret maksimālo punktu skaitu, ko projekts var iegūt projektu vērtēšanas kritērijos;

39.2. pēc projektu izvērtēšanas saskaņā ar šo noteikumu 39.1. apakšpunktu katrai vietējās attīstības stratēģijas rīcības plānā iekļautajai attiecīgajai rīcībai atsevišķi izveido projektu sarakstu, sarindojot projektu iesniegumus pēc iegūto punktu skaita, un sagatavo atzinumus, ko paraksta vietējās rīcības grupas paraksttiesīga amatpersona. Ja vairāki projekti ir ieguvuši vienādu punktu skaitu, priekšroku dod atbalsta pretendentam, kas ieguvis lielāku punktu skaitu atbilstoši vietējās attīstības stratēģijā noteiktajam īpašajam kritērijam. Par projektiem, kas neiegūst minimālo punktu skaitu vērtēšanas kritērijos, kas nosaka projekta atbilstību vietējās attīstības stratēģijai, vietējā rīcības grupa sniedz negatīvu atzinumu. Ja vietējā rīcības grupa sniedz negatīvu atzinumu, tā norāda pamatotu noraidīšanas iemeslu;

39.3. projektu sarakstā atsevišķi pa rīcībām norāda katrai rīcībai izsludināto publisko finansējumu *euro*, atbalsta pretendenta nosaukumu, projekta nosaukumu, projekta īstenošanas vietu (mazāko teritoriālo vienību), projekta iesnieguma publisko finansējumu, projekta iesniegumam piešķirto punktu skaitu un atzinumu, norādot, vai tas ir pozitīvs vai negatīvs;

39.4. šo noteikumu 39.2. apakšpunktā minēto projektu sarakstu un atzinumus, lēmējinstitūcijas sēdes protokola kopiju kopā ar projektu iesniegumiem un tiem pievienotajiem dokumentiem, kā arī šo noteikumu 31. punktā minētās publikācijas kopiju iesniedz piecu darbadienu laikā Lauku atbalsta dienestā. Dokumentu atbilstību oriģinālam apliecina vietējās rīcības grupas paraksttiesīga amatpersona. Lēmējinstitūcijas sēdes protokolā norāda personas, kas piedalās lēmuma pieņemšanā, to pārstāvēto iestādi, kā arī informāciju par likuma “Par interešu konflikta novēršanu valsts amatpersonu darbībā” prasību ievērošanu. Projektu sarakstu elektronisko versiju nosūta Lauku atbalsta dienestam. Lauku atbalsta dienests informāciju par vietējās rīcības grupas vērtēšanas rezultātiem ievieto savā tīmekļa vietnē.

40. Projektu iesniegumus, par kuriem vietējā rīcības grupa ir sniegusi negatīvu atzinumu, uzskata par neatbilstošiem šo noteikumu 11.1. apakšpunktā minētajam publiskā finansējuma saņemšanas nosacījumam, un Lauku atbalsta dienests to atbilstību administratīvajiem un pārējiem atbalsta saņemšanas nosacījumiem nepārbauda.

41. Ja projekta iesniegumā norādītā informācija nav pietiekama, lai vietējā rīcības grupa varētu izvērtēt projekta atbilstību šo noteikumu 39.1. apakšpunkta prasībām, tā rakstiski pieprasa atbalsta pretendentam papildu informāciju. Pieprasīto informāciju atbalsta pretendents iesniedz piecu darbdienu laikā pēc pieprasījuma saņemšanas. Ja pieprasītā informācija noteiktajā termiņā netiek iesniegta, vietējā rīcības grupa projekta iesniegumu vērtē atbilstoši šo noteikumu 39.1. apakšpunkta prasībām, pamatojoties uz projekta iesniegumā norādīto informāciju, un attiecīgajā vērtēšanas kritērijā piešķir zemāko vērtējumu. Vietējā rīcības grupa saraksti ar atbalsta pretendentu pievieno projekta iesniegumam un iesniedz Lauku atbalsta dienestā šo noteikumu 39. punktā noteiktajā kārtībā un termiņā.

42. Ja attiecīgajā kārtā publiskais finansējums nav pietiekams, lai atbalstītu visus iesniegtos vietējās attīstības stratēģijai atbilstošos projektus, priekšroku dod projektu iesniegumiem ar lielāku punktu skaitu atbilstoši šo noteikumu 39.3. apakšpunktā minētajam vietējās rīcības grupas sagatavotajam projektu sarakstam.

**VI. Projekta īstenošanas nosacījumi**

43. Projekta uzraudzības periods ir pieci gadi.

44. Ja projektam piemērota atbalsta intensitāte saskaņā ar šo noteikumu 14.1., 14.4. un 14.5. apakšpunktu, sākot ar nākamo gadu pēc projekta īstenošanas, turpmāk visā projekta uzraudzības periodā katru gadu atbalsta saņēmējs nodrošina projekta rezultātu publicitāti plašsaziņas līdzekļos vai tīmekļa vietnē.

45. Atbalsta saņēmējs, sākot ar nākamo gadu pēc projekta īstenošanas, turpmāk visā projekta uzraudzības periodā katru gadu līdz 1. jūnijam iesniedz Lauku atbalsta dienesta elektroniskās pieteikšanās sistēmā pārskatu par atbalsta saņēmēja saimnieciskās darbības rādītājiem par iepriekšējo kalendāra gadu (2. pielikums).

46. Ja atbalsta saņēmējs ir fiziska persona, tā pirms projekta īstenošanas uzsākšanas iegūst komersanta, zemnieku vai zvejnieku saimniecības vai pašnodarbinātas personas statusu.

47. Ja projektā ir izmaksas, kas saistītas ar zvejas un akvakultūras produkcijas ražošanu, atbalsta saņēmējs līdz maksājuma pieprasījuma iesniegšanai Lauku atbalsta dienestā reģistrējas vai tiek atzīts Pārtikas un veterinārajā dienestā.

48. Ja projekta uzraudzības laikā sasniedzamo rādītāju vērtība netiek sasniegta, Lauku atbalsta dienests saskaņā ar normatīvajiem aktiem par valsts un Eiropas Savienības atbalsta piešķiršanu, **administrēšanu un uzraudzību** lauku un zivsaimniecības attīstībai 2014.–2020. gada plānošanas periodā un normatīvajiem aktiem par Eiropas Lauksaimniecības garantiju fonda, Eiropas Lauksaimniecības fonda lauku attīstībai, Eiropas Jūrlietu un zivsaimniecības fonda, kā arī par valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020. gada plānošanas periodā pieņem lēmumu par piešķirtā atbalsta atmaksu proporcionāli nesasniegtajam apmēram.

49. Atbalsta saņēmējs projektu sāk īstenot ne vēlāk kā sešu mēnešu laikā pēc dienas, kad stājies spēkā lēmums par projekta iesnieguma apstiprināšanu. Ja projektā paredzēta būvju būvniecība, pārbūve, ierīkošana, novietošana vai atjaunošana, atbalsta saņēmējs projektu sāk īstenot deviņu mēnešu laikā pēc lēmuma par projekta apstiprināšanu spēkā stāšanās.

50. Šo noteikumu 49. punktā minēto nosacījumu uzskata par izpildītu, ja ir izpildīts viens no šādiem nosacījumiem:

50.1. atbalsta saņēmējs Lauku atbalsta dienestā ir iesniedzis papildinātu būvatļaujas kopiju ar būvvaldes atzīmi par būvdarbu uzsākšanas nosacījumu izpildi;

50.2. atbalsta saņēmējs ir iegādājies vismaz vienu no projektā paredzētajiem pamatlīdzekļiem, kura vērtība ir vismaz 10 procentu no paredzētās pamatlīdzekļu iegādes summas;

50.3. atbalsta saņēmējs ir noslēdzis līgumu un samaksājis avansu vismaz 20 procentu apmērā no paredzētās iegādes summas.

Ministru prezidente L. Straujuma

Zemkopības ministrs J. Dūklavs

2015.09.09. 10:15

4773

A.Stahovskis

67878707, Armands.Stahovskis@zm.gov.lv